Anno Domini MCDXIJ magister Johannes de Wiborgh, curatus in ecclesia cathedrali Aboensi, missus ad dominum regem Ericum pro exequendis negocijs arduis, concernentibus dominum electum Aboensem, videlicet magistrum Magnum, alias archidiaconum ibidem, qui postquam omnia expediuisset ad votum apud regem protunc in Helsingborgh existentem et iam remote recessisset a presencia domini regis et peruenisset ad portum dictum Falsterbodha, cadente pera de cingulo eius perdidit in ea regis litteras domino pape et toti collegio cardinalium directas, pro quibus missus fuit impetrandis, propter quod vltra modum animo perplexus, eo quod ad regem iterato reuerti maximam verecundiam reputabat et ad dominum suum tanquam puerilis nuncius vacuus venire timebat. Diuersis sanctis pro reinuencione earundem uotum faciens multamque pecuniam in missis dicendis consumens et, cum nichil proficeret, conuertit se ad hoc perquirendum per quasdam horrendas coniuraciones, sed nichil sic proficiens dedit se nauigio, apud dominum suum malens indignacionem quam apud regem tantam verecundiam sustinere. Cumque vnam dietam fecisset in mari vna cum abbate Aluastri diocesis Lincopensis et alijs pluribus notabilibus personis suarum tribulacionum omnino insciis, vovit beato episcopo Lincopensi, quem audierat multis miraculis clarere, se visitaturum sepulcrum eius cum oblacionibus et ieiunaturum vigiliam eius cunctis diebus vite sue, si eum in tanta necessitate iuuaret, et licet principaliter prius multa vota emisisset, istud tamen finaliter vouit, et ecce sequenti die de mane venit ventus contrarius et repulit nauem ad portum Falsterbodha, vnde exierat, abbate predicto et omnibus aliis clamantibus publice, qui aderant, 'quoniam propter illas litteras reinveniendas Deus nos redire compellit'. Mox igitur vt nauis ad portum applicuit littere prefate per plebanum ville sunt magistro prefato presentate et in gaudium luctus eius est conuersus, vnde Deo et sancto suo gratiarum actiones ab omnibus referuntur. Hec prefatus uouens iuratus deposuit coram nobis Laurencio Odonis preposito, Martino cantore, Laurencio Gedda, canonicis Lincopensibus, et pluribus alijs die cathedracionis sancti Petri anno Domini predicto. (Den andra berättelsen har följande lydelse:) Anno Domini M°CCCCV° (!) magister Johannes Viborghensis, curatus ecclesie cathedralis Aboensis, amissis literis illustrissimi domini Erici Swecie et Dacie etc. regis missis domino pape et cardinalibus pro confirmatione domini magistri Magni, archidiaconi Aboensis, pro tunc electi, non audens ad regem verecundia ductus reuerti, mari se cum aliis contulit voto facto et inuocato auxilio domini Nycolai, episcopi Lyncopensis; cumque vnam dietam nauis compleuisset, vento contrariante compulsi sunt ad portum vnde exierant redire. Et statim, ut ad terram applicuisset, venit plebanus eiusdem loci et ipsas literas amissas restituit omnibus admirantibus et Deum in sancto suo laudantibus.